Alt for få unge vælger at stemme til kommunalvalget, men det vil Jammerbugt kommune gøre noget ved. Den har nu valgt at udpege 17 unge til at være valgtilforordnede på valgdagen tirsdag. Valgprocenten ved sidste valg var 76,9% for alle aldersgrupper, men kigger man på de 18- til 29-årige, så var det kun 60,4% der valgte at stemme. - Jeg synes, at det er lidt skræmmende, at der er så få unge, der stemmer, når det egentlig er os, det i bund og grund handler om. Det handler jo om vores fremtid, siger en af de unge juniorvalgtilforordnede, Pernille Søndergaard Pedersen. Jammerbugt Kommunes løsning på problemet er de unge såkaldte juniortilforordnede, der kan inspirere andre unge til at stemme. - Vi håber det. Udover, at vi får de unge ud på valgstederne, så håber vi også, at de fortæller om det i deres netværk. Derved får vi sat mere fokus på kommunalvalget, siger valgkoordinator Steen Lund Albrechtsen fra Jammerbugt Kommune.

Opsummering:
Unge valgtilforordnede skal trække unge vælgere til stemmeboksen.